text: Julemarked i kongelig køkkenhave
  03 december 2017 kl. 06.40
  Den kongelige køkkenhave ved Gråsten Slot er normalt ikke åben for offenligheden. Der er dog få undtagelser som i denne weekend, hvor der er julemarked. Fremover håber man at skabe en ny attraktion året rundt.
  I Gråsten håber man at kunne skabe en ny attraktion, nemlig en åben kongelig køkkenhave. Lige nu er haven kun åben ved særlige lejligheder - eksempelvis i denne weekend, hvor der er julemarked.
  Men fremover håber man, at køkkenhaven kan være åben hele året.
  Haven drives i et samarbejde mellem Slots- og Kulturstyrelsen, Sønderborg Kommune og Bitten og Mads Clausens Fond. Det er Væksthuset under Sønderborg Kommune, der leverer arbejdskraften i form af borgere tilknyttet socialpsykiatrien.
  Normalt passer de køkkenhaven, mens de kommer tættere på arbejdsmarkedet, men i denne weekend holder de julemarked. En af dem, der er med til at passe køkkenhaven, er Lone Iversen. Hun elsker det:
  - Jeg går jo ikke hjem med det samme, jeg bliver til det sidste. 
  I fremtiden skal den kongelige køkkenhave ikke bare være en køkkenhave. Det skal være en åben attraktion lige som slotshaven ved Gråsten Slot.
  Julemarkedet, som de holder i dag, er et skidt på vejen.
  For borgerne er det vigtigt, at deres arbejde rent faktisk betyder noget for andre. Som for eksempel at grøntsagerne fra køkkenhaven bliver leveret til hoffet.
  - Det er dejligt at folk synes, de ting, vi laver, er fine. Så er der noget ved det, mener Lone Iversen. 
  Køkkenhaven skulle have været åbnet for offentligheden i år, men planen skal først godkendes i Sønderborg Kommune og senere i Finansudvalget.
  